
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
<RepeatBlock-Dec>Del I – Decharge for gennemførelsen af budgettet for Den Europæiske Unions Agentur for Strafferetligt Samarbejde for regnskabsåret 2023
1.	bemærker den vægt, der er lagt på årsregnskabet fra Revisionsretten; anerkender svaret fra Den Europæiske Unions Agentur for Strafferetligt Samarbejde (Eurojust), navnlig at den høje andel af forsinkede betalinger skyldtes tekniske problemer i forbindelse med behandlingen af transaktionerne ved anvendelse af SUMMA – et nyt budget-, regnskabs- og finanssystem, der stadig befinder sig i en pilotfase; opfordrer Eurojust til at træffe konkrete foranstaltninger for at minimere betalingsforsinkelser og sikre, at systemet implementeres fuldt ud;
2.	glæder sig over forøgelsen af Eurojusts budget i 2023 fra 67 mio. EUR til 88 mio. EUR (+ 31 %) og af dets personale fra 285 til 298 ansatte (+ 5 %); understreger, at Eurojusts sagsarbejde er steget – i 2023 med 14 % – og at mere end 13 000 sager blev behandlet af Eurojust, som også organiserede 577 koordineringsmøder og 21 koordinationscentre, ydede juridisk, teknisk, finansiel og/eller operationel støtte til 288 fælles efterforskningshold, fremmede fuldbyrdelsen af 1 259 europæiske arrestordrer, bidrog til anholdelsen af mere end 4 200 mistænkte og beslaglæggelsen og/eller indefrysningen af kriminelle aktiver til en værdi af over 1 mia. EUR, udarbejdede 1 013 operationelle resultater til støtte for sager (analyser, juridiske notater osv.) og muliggjorde brugen af 6 299 europæiske efterforskningskendelser; anerkender Eurojusts svar, hvori det understreges, at agenturet har gennemgået proceduren for registrering og indberetning af tilfælde af manglende overholdelse; 
3.	roser Eurojusts bestræbelser på at digitalisere retsvæsenet, navnlig indførelsen af et nyt sagsforvaltningssystem efter den seneste ændring af Eurojustforordningen[footnoteRef:1], implementeringen af den nye samarbejdsplatform for fælles efterforskningshold[footnoteRef:2] og Eurojusts rolle som kontaktpunkt for tredjelande og internationale organisationer for så vidt angår ECRIS-TCN-anmodninger i forbindelse med straffesager; [1:  Europa-Parlamentets og Rådets forordning (EU) 2023/2131 af 4. oktober 2023 om ændring af Europa-Parlamentets og Rådets forordning (EU) 2018/1727 og Rådets afgørelse 2005/671/RIA for så vidt angår digital informationsudveksling i terrorsager (EUT L, 2023/2131, 11.10.2023, ELI: http://data.europa.eu/eli/reg/2023/2131/oj).]  [2:  Europa-Parlamentets og Rådets forordning (EU) 2023/969 af 10. maj 2023 om oprettelse af en samarbejdsplatform til støtte for driften af fælles efterforskningshold og om ændring af forordning (EU) 2018/1726 (EUT L, 2023/969, 17.5.2023, ELI: http://data.europa.eu/eli/reg/2023/969/oj).] 

4.	understreger betydningen af Eurojusts fortsatte støtte til Ukraine gennem det fælles efterforskningshold, der efterforsker påstande om de alvorligste internationale forbrydelser begået i Ukraine, ved at drive databasen over bevismateriale vedrørende de alvorligste internationale forbrydelser (CICED) med henblik på at sikre, lagre og analysere beviser for de alvorligste internationale forbrydelser i en fælles, sikker og central database samt ved at sikre en sikker digital dataoverførselsmetode til fremlæggelse af bevismateriale og analyse heraf; glæder sig endvidere over lanceringen af det nye Internationale Center for Retsforfølgning af Aggressionsforbrydelsen mod Ukraine (ICPA) ved Eurojust, som har til formål at støtte nationale efterforskninger og nå til enighed om fælles efterforsknings- og retsforfølgningsstrategier og aktivt at bidrage til arbejdet i "Seize- and Freeze"-taskforcen for at sikre en effektiv gennemførelse af EU's sanktioner i hele Den Europæiske Union;
5.	bemærker med tilfredshed det stærke samarbejde med agenturerne for retlige og indre anliggender, navnlig indgåelsen af en ny samarbejdsordning med Det Europæiske Kontor for Bekæmpelse af Svig (OLAF), indledningen af 15 nye sager, hvor Eurojust støttede Den Europæiske Anklagemyndighed (EPPO), og samarbejdet om 42 sager med Den Europæiske Unions Agentur for Retshåndhævelsessamarbejde (Europol), og understreger, at Eurojust og Europol har iværksat et pilotprojekt for systematisk og strukturel udveksling af data med henblik på påvisning af forbindelser; bifalder Eurojust-OLAF-handlingsplanen 2022-2023 til bekæmpelse af kriminalitet til skade for Den Europæiske Unions finansielle interesser;
6.	bemærker med tilfredshed, at Eurojust fortsat støtter Kommissionen med gennemgangen af forhandlingerne om de internationale aftaler om samarbejde med Eurojust mellem Unionen og 13 tredjelande, som Kommissionen forhandler om på EU's vegne.
Del II – Decharge for gennemførelsen af budgettet for Den Europæiske Unions Agentur for Grundlæggende Rettigheder for regnskabsåret 2023
1.	noterer sig Revisionsrettens bemærkning om gentagne høje fremførselsniveauer vedrørende operationelle aktiviteter, i forbindelse med hvilke der blev overført et beløb på 6,4 mio. EUR (23 %) af de disponible forpligtelsesbevillinger for 2023 til 2024; bemærker, at det er et lavere niveau end i 2022, hvor andelen af fremførsler var på 26 %; glæder sig over, at Revisionsretten har erklæret, at de transaktioner, der ligger til grund for Den Europæiske Unions Agentur for Grundlæggende Rettigheders (FRA's) årsregnskab for regnskabsåret 2023, i alt væsentligt er lovlige og formelt rigtige; fremhæver, at budgettet for 2023 var på 34 mio. EUR; gør opmærksom på og gentager sin bekymring over, at FRA fortsat lider under finansielle og personalemæssige begrænsninger; glæder sig over, at FRA var i stand til at opfylde sine mål og levere resultater med hensyn til de aktiviteter, der var planlagt i dets årlige arbejdsprogram, på trods af den vedvarende mangel på menneskelige og finansielle ressourcer; bemærker, at antallet af organiserede eller medorganiserede møder og arrangementer var 421 sammenlignet med det fastsatte mål på 260, og at antallet af kommunikationsmaterialer var 1 809 sammenlignet med det fastsatte mål på 250; bemærker med tilfredshed, at FRA har en meget høj gennemførelsesprocent, som ligger over 99 %; anser det for at være en vigtig indikator for forsvarlig økonomisk forvaltning og overholdelse af budgetprincipperne; glæder sig over samarbejdet med andre EU-agenturer, og -organer og civilsamfundet for at sikre, at de grundlæggende rettigheder overholdes;
2.	fremhæver FRA's rolle som en central vogter af de grundlæggende rettigheder og retsstatsprincippet som fastsat i chartret om grundlæggende rettigheder og roser dets støtte til at sikre respekt for, beskyttelse og overholdelse af de grundlæggende rettigheder i eksisterende EU-retsakter og -politikker for bekæmpelse af racisme, antisemitisme og islamofobi, støtte til indsamlingen af ligestillingsdata og gennemførelsen af strategier for ligestilling og bekæmpelse af racisme såsom de nationale strategiske rammer for romaerne, og levering af input til midtvejsevalueringen af strategien for ligestilling af LGBTIQ-personer 2020-2025, beskyttelsen af civilsamfundet og menneskerettighedsforkæmpere, der er i fare, samt støtte til revisionen af direktivet om ofres rettigheder, handlingsplanen mod racisme og EU-strategien for bekæmpelse af antisemitisme og fremme af jødisk liv og rådgivning om overholdelsen af de grundlæggende rettigheder i forbindelse med udvikling og anvendelse af AI-systemer og gennemførelsen og anvendelsen af EU-midler;
3.	fremhæver FRA's vejledning og engagement på områderne asyl og migration, grænser og interoperabilitet og dets vigtige fokus på grundlæggende rettigheder, medlemsstaternes internationale forpligtelser og EU's menneskerettighedslovgivning på dette område, herunder samarbejdet med Den Europæiske Unions Asylagentur (EUAA) for at øge forståelsen for vigtigheden af værger og retlige repræsentanter, som bistår uledsagede børn, der søger international beskyttelse i Unionen, og den uddannelse, der tilbydes Europols personale, som øger bevidstheden om og forståelsen af hensynet til grundlæggende rettigheder i relevante operative sammenhænge; glæder sig over FRA's rettidige input vedrørende gennemførelsen af direktivet om midlertidig beskyttelse, når det handler om flygtninge, der flygter fra Ukraine, og vedrørende udpegelse af udfordringerne med hensyn til gennemførelsen af EU-retten om længerevarende ophold samt udpegelse af manglerne i visumkodeksen og listen over de foranstaltninger, som Unionen og dens medlemsstater kan træffe for at reducere antallet af dødsfald på havet; 
4.	glæder sig over FRA's bidrag til evalueringen af forordningen om den europæiske grænse- og kystvagt ("forordningen om den europæiske grænse- og kystvagt")[footnoteRef:3], deltagelsen i møder i Det Europæiske Agentur for Grænse- og Kystbevogtning (Frontex) samt medformandskabet for Frontex' rådgivende forum om grundlæggende rettigheder og samarbejdet med kontoret for grundlæggende rettigheder i Frontex;  [3:  Europa-Parlamentets og Rådets forordning (EU) 2019/1896 af 13. november 2019 om den europæiske grænse- og kystvagt og om ophævelse af forordning (EU) nr. 1052/2013 og (EU) 2016/1624 (EUT L, 2019/1896, 14.11.2019, ELI: http://data.europa.eu/eli/reg/2019/1896/oj).] 

5.	bemærker med tilfredshed, at FRA leverede analyser af grundlæggende rettigheder og ekspertise til støtte for andre EU-agenturer for retlige og indre anliggender (RIA), herunder EUAA, Frontex, Europol, Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA) og Den Europæiske Unions Agentur for Uddannelse inden for Retshåndhævelse (Cepol); glæder sig over bidragene fra FRA i 2023 til at fremme respekten for de grundlæggende rettigheder, herunder gennem vejledning om EU-midler og håndtering af udfordringer i forbindelse med nye teknologier; opfordrer FRA til at fastslå, i hvilken udstrækning retsstatsprincippet og de grundlæggende rettigheder er uløseligt forbundet, og hvordan dets arbejde kan indarbejdes eller udvikles i synergi med Kommissionens arbejde inden for rammerne af den årlige rapport om retsstatssituationen; 
6.	glæder sig over FRA's samarbejde med Den Europæiske Unions Agentur for Cybersikkerhed (ENISA) om beskyttelse af privatlivets fred og databeskyttelse under udviklingen og gennemførelsen af cybersikkerhedsinitiativer og med eu-LISA om at sikre, at udformningen og anvendelsen af IT-systemer overholder standarderne for grundlæggende rettigheder;
Del III – Decharge for gennemførelsen af budgettet for Den Europæiske Unions Asylagentur for regnskabsåret 2023
1.	bemærker, at der i 2023 blev indgivet over 1,1 mio. ansøgninger om international beskyttelse (+18 % i forhold til 2022), og at der blev truffet mere end 1 mio. afgørelser om midlertidig beskyttelse i 29 EU+-lande; fremhæver den betydelige støtte, som EUAA har ydet medlemsstaterne i den forbindelse[footnoteRef:4]; opfordrer til passende finansieringsniveauer til EEAA, navnlig hvis der sker en betydelig forøgelse af de opgaver, som agenturet har fået pålagt i forbindelse med gennemførelsen af pagten om migration og asyl; [4:  EU+-landene omfatter Den Europæiske Unions medlemsstater (EU) og associerede Schengenlande.] 

2.	bemærker forhøjelsen af EUAA's budget i 2023 fra 208 mio. EUR til 228 mio. EUR (+10 %) og af dets personale fra 519 til 529 ansatte (+2 %); påpeger, at Revisionsretten i sine beretninger fra 2017 og 2020 konstaterede, at EUAA's kontrakter om leje af lokaler på Lesbos og i Rom var regelstridige på grund af utilstrækkelig konkurrence og manglende overholdelse af princippet om sparsommelighed, hvilket betyder, at alle efterfølgende betalinger i henhold til disse kontrakter var regelstridige; minder om revisorernes bemærkning om, at der i 2023 var foretaget sådanne regelstridige betalinger på i alt 123 800 EUR;
3.	ser med tilfredshed på, at asylreservepuljen blev operationel og ved udgangen af 2023 omfattede næsten 350 eksperter; beklager, at det planlagte antal på 500 endnu ikke er nået på grund af forsinkelser i nogle medlemsstaters udpegelser af deres respektive eksperter; opfordrer medlemsstaterne til at overholde deres forpligtelser for så vidt angår nationale eksperter for at undgå, at agenturet tvinges til at forlade sig på eksterne kontrahenter;
4.	glæder sig over, at EUAA's første ansvarlige for grundlæggende rettigheder tiltrådte sin stilling den 16. maj 2023; påskønner oprettelsen af en synlig og lettilgængelig klagemekanisme, som er udviklet af den ansvarlige for grundlæggende rettigheder i samråd med Kommissionen og det rådgivende forum;
5.	glæder sig over vedtagelsen af EUAA's reviderede strategi for eksternt samarbejde[footnoteRef:5] og strategi for håndtering af sårbarhed[footnoteRef:6]; understreger, at begge bør fungere som garanti for beskyttelsen af de grundlæggende rettigheder i EU+- landenes asyl- og modtagelsessystemer;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf. ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf. ] 

6.	påskønner EUAA's bestræbelser på at bevæge sig i retning af digitalisering, herunder ved at vedtage strategien for digital innovation i asylprocedurer og modtagelsessystemer[footnoteRef:7]; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf. ] 

7.	bemærker med tilfredshed, at EUAA afholdt 1 000 uddannelseskurser, og at der er en konstant stigning i antallet af uddannede asyl- og modtagelsesmedarbejdere og civilsamfundsaktører (+6 % i forhold til 2022); glæder sig over videreudviklingen af det europæiske uddannelsesprogram på asylområdet med uddannelsesmoduler såsom dem, der omhandler kønsbaseret vold, sårbarhed og børns situation i asylprocessen;
8.	gentager sin opfordring fra sidste år til EUAA om løbende at holde Parlamentet orienteret om alle OLAF-undersøgelser.
Del IV – Decharge for gennemførelsen af budgettet for Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed for regnskabsåret 2023
1.	beklager, at et beløb på 12,6 mio. EUR, svarende til 3,2 % af de samlede disponible betalingsbevillinger i 2023, var regelstridige udgifter, hvilket oversteg den væsentlighedstærskel, der var fastsat for revisionen, og derfor resulterede i en erklæring fra Revisionsretten med forbehold om lovligheden og den formelle rigtighed af betalingerne; opfordrer eu-LISA til hurtigst muligt at udarbejde en detaljeret korrigerende handlingsplan, som omfatter en tidsplan og ansvarlighed for udryddelse af udgifter, der ikke er i overensstemmelse med reglerne; opfordrer agenturet til regelmæssigt at holde Revisionsretten underrettet om fremskridtene med gennemførelsen af den korrigerende handlingsplan;
2.	bemærker med bekymring den vægt, der lægges på problemet i Revisionsrettens årsregnskab på grund af to aktive rammekontrakter; gentager sin bekymring over, at flere af Revisionsrettens bemærkninger fra tidligere år stadig er udestående; opfordrer eu-LISA til at følge op på Revisionsrettens bemærkninger og intensivere indsatsen for at gennemføre korrigerende foranstaltninger i alle resterende tilfælde af manglende overholdelse af reglerne og til at aflægge rapport til dechargemyndigheden om de fremskridt, der gøres;
3.	noterer sig eu-LISA's indsats for at nå de mål, der er fastsat for 2023 i enhedsprogrammeringsdokumentet for 2023-2025; bemærker med tilfredshed den fuldstændige implementering af det fornyede Schengeninformationssystem (SIS) i marts og den gnidningsløse integration af Cypern i SIS i juli 2023 og Kroatiens integration i visuminformationssystemet (VIS);
4.	noterer sig den nye køreplan for interoperabilitet; beklager, at den nye tidsplan for udrulningen af og interoperabiliteten mellem EU's informationssystemer var nødvendig på grund af forsinkelser i udviklingen af ind- og udrejsesystemet (EES), det europæiske system vedrørende rejseinformation og rejsetilladelse (ETIAS) og det europæiske informationssystem til udveksling af oplysninger fra strafferegistre vedrørende tredjelandsstatsborgere (ECRIS-TCN); opfordrer eu-LISA til at prioritere en hurtig implementering af disse informationssystemer og fastsætte en ny, præcis operationel startdato; understreger, at hurtig, effektiv og pålidelig informationsudveksling er helt afgørende for at opretholde og styrke Unionens område med frihed, sikkerhed og retfærdighed;
5.	glæder sig over, at eu-LISA også havde fokus på cybersikkerhed og bekæmpelse af trusler på cyberområdet, navnlig ved at foretage de nødvendige forberedelser til forpligtelser, der følger af de nye EU-forordninger om informationssikkerhed og cybersikkerhed; fremhæver, at eu-LISA driver og vedligeholder en sikkerhedsovervågningsplatform, en plan for cybersikkerhedshændelser, beredskabsmanualer (response playbooks) og ordninger for standbytjeneste for at sikre rettidig identifikation af og reaktion på cybertrusler; glæder sig over eu-LISA's rolle med hensyn til at støtte cybersikkerhedsøvelser mellem agenturer i samarbejde med netværket af RIA-agenturer (JHAAN); 
6.	glæder sig over, at eu-LISA har indledt forberedelserne til at overtage den operationelle forvaltning af e-CODEX-systemet (e-Justice Communication via Online Data Exchange) og også har påbegyndt forberedelserne til udformning og udvikling af samarbejdsplatformen for fælles efterforskningshold (JIT'er) med henblik på at sørge for sikker elektronisk udveksling af oplysninger i forbindelse med grænseoverskridende strafferetlige efterforskninger; noterer sig revideringen af reglerne for forebyggelse og håndtering af interessekonflikter vedrørende repræsentanterne for bestyrelsen og de rådgivende grupper;

Del V – Decharge for gennemførelsen af budgettet for Det Europæiske Agentur for Grænse- og Kystbevogtning for regnskabsåret 2023
1.	bemærker den betydelige stigning i antallet af tilbagesendelser, idet Frontex overskred sit mål på 20 000 ved at bistå ved i alt 39 239 tilbagesendelser, herunder en imponerende stigning på 87 % i antallet af frivillige tilbagesendelser og en stigning på 20 % i tvangsmæssige tilbagesendelser i forhold til 2022; glæder sig over den øgede støtte, der ydes til medlemsstaterne i form af bistand efter tilbagesendelse og efter ankomst, idet Frontex overskred sit mål på 5 000 sager i det fælles reintegrationssystem og forvaltede 6 438 sager med succes i 2023;
2.	noterer sig den gradvise udvidelse af samarbejdet med tredjelande i hele 2023, der var præget af forskelligartede aktiviteter såsom kendskabsbesøg, identifikationsmissioner og workshopper, i alt 36 initiativer med det formål at styrke samarbejdet;
3.	fremhæver Frontex' centrale rolle i og vigtigste opgave med at beskytte Unionens ydre grænser; anerkender den afgørende rolle, som Frontex også spiller i forbindelse med eftersøgnings- og redningsaktioner (SAR), idet skibe og luftfartøjer blev indsat i fælles operationer som reaktion på 785 hændelser, der involverede 43 508 migranter, hvilket understreger Frontex' helt afgørende bidrag til den humanitære indsats; bemærker med bekymring, at Statista anslår, at 3 105 migranter døde i 2023 på vej over Middelhavet; understreger, at det er nødvendigt at intensivere indsatsen for at forebygge menneskesmugling og menneskehandel;
4.	fremhæver de positive fremskridt med gennemførelsen af målene for grundlæggende rettigheder, herunder den igangværende gennemførelse af handlingsplanen for grundlæggende rettigheder og den uafhængige evaluering af agenturets overholdelse af rammen for grundlæggende rettigheder i overensstemmelse med forordningen om den europæiske grænse- og kystvagt; glæder sig over Frontex' proaktive opfølgning på klager vedrørende grundlæggende rettigheder, hvoraf flertallet afvises på grund af uantagelighed; fremhæver betydningen af et tæt samarbejde med nationale myndigheder for at sikre den korrekte opfølgning på påstande om krænkelser af grundlæggende rettigheder i overensstemmelse med de nationale mekanismer for grundlæggende rettigheder; understreger, at Frontex-medarbejdere skal undgå at blive involveret i handlinger, der direkte eller indirekte kan krænke grundlæggende rettigheder; ser med tilfredshed på Frontex' forstærkede engagement i gennemsigtighed og ansvarlighed; understreger, at der er behov for mere detaljerede oplysninger efter operationerne;
5.	bakker op om Frontex' fortsatte bestræbelser på at styrke agenturets ansvarlige for grundlæggende rettigheder og noterer sig, at 46 observatører af grundlæggende rettigheder var ansat i 2023; understreger betydningen af at sikre, at alle observatører af grundlæggende rettigheder rekrutteres som AD'er, for at styrke deres kapacitet og uafhængighed yderligere; anerkender, at Frontex har taget betydelige skridt som reaktion på udtalelser fra den ansvarlige for grundlæggende rettigheder, navnlig hvad angår problemer som integration af kønsaspektet og menneskehandel;
6.	bemærker med tilfredshed, at de fleste mål for grundlæggende rettigheder blev opfyldt i 2023, hvilket bidrog til en mere robust og rettighedsbaseret tilgang til Frontex' operationer; beklager på trods af officielle svar fra Frontex' administrerende direktør manglen på konkrete tiltag i forbindelse med nogle af udtalelserne fra den ansvarlige for grundlæggende rettigheder og opfordrer derfor til, at der fortsat fokuseres på at gennemføre sådanne konkrete tiltag baseret på henstillingerne fra den ansvarlige for grundlæggende rettigheder, og til, at Frontex' menneskerettighedsramme styrkes yderligere;
7.	anerkender modtagelsen af 217 indberettede tilfælde af påståede krænkelser af grundlæggende rettigheder, indsendelsen af 104 indberetninger om alvorlige hændelser i 2023, hvoraf 48 vedrørte grundlæggende rettigheder, modtagelsen af 67 klager via Frontex' klagemekanisme, iværksættelsen af 55 undersøgelser af alvorlige hændelser i 2023 og afslutningen af 39 sager om alvorlige hændelser, og at der sandsynligvis var sket krænkelser af grundlæggende rettigheder i næsten 50 % af de afsluttede sager; anerkender, at de gennemførte undersøgelser også fremhæver Frontex' engagement i gennemsigtighed, ansvarlighed og løbende forbedring;
8.	opfordrer indtrængende Frontex til hurtigst muligt at sikre den fuldstændige gennemførelse af alle udestående anbefalinger fra europæiske revisions- og kontrolorganer, navnlig fra OLAF og fra Europa-Parlamentets arbejdsgruppe om kontrol med Frontex, Den Europæiske Ombudsmand, Revisionsretten og Frontex' arbejdsgruppe om grundlæggende rettigheder og de retlige operationelle aspekter af operationer (WG FRaLO);
9.	bemærker med bekymring, at Revisionsretten siden 2018 har gjort opmærksom på et højt niveau af fremførsler og bortfald fra Frontex' side, og at dette problem fortsætter i 2023; bemærker endvidere, at Frontex fortsat kæmper for at nå den krævede besættelsesgrad som fastsat i dets stillingsfortegnelse, og at dette problem også går tilbage til i hvert fald 2018; henleder opmærksomheden på Revisionsrettens fortsatte bekymring over manglen på regler om erklærede interessekonflikter i forbindelse med ansættelsesprocedurer i Frontex;
10.	noterer sig den vægt, der lægges på spørgsmålet om årsregnskabet fra Revisionsretten vedrørende beregningen af bidrag fra associerede Schengenlande, som den fremsatte i 2022; noterer sig Frontex' svar om, at disse beregninger følger etableret praksis, der er godkendt af bestyrelsen og Kommissionen; opfordrer Kommissionen til at revidere disse aftaler for at sikre større konsekvens i metoden til fastsættelse af bidrag til Unionen og dens agenturer;
11.	opfordrer Kommissionen til i lyset af den udfordrende migrationskrise, navnlig efter migrations- og asylpagtens ikrafttræden og Ruslands og Belarus' hybridoperationer, at følge op på kommissionsformand Ursula von der Leyens udsagn fra juli 2024, hvor hun fastslog, at Frontex er godt rustet til at øge sit personale yderligere til op til 30 000 ansatte; understreger, at denne forøgelse i væsentlig grad ville øge Frontex' kapacitet til at håndtere og styre migrationsstrømme og garantere sikkerheden og respekten for de grundlæggende rettigheder ved Unionens ydre grænser og dermed styrke dets afgørende rolle i Unionens bredere migrationsstrategi; opfordrer Kommissionen til at tage de nødvendige skridt til at udruste Frontex med ressourcer, som er tilstrækkelige til den nuværende geopolitiske situation og til at bekæmpe smugling;
Del VI – Decharge for gennemførelsen af budgettet for Den Europæiske Unions Agentur for Uddannelse inden for Retshåndhævelse for regnskabsåret 2023
1.	anerkender, at Cepol intensiverede sine bestræbelser på at tilvejebringe en omfattende uddannelsesportefølje på alle områder af den europæiske tværfaglige platform mod kriminalitetstrusler (EMPACT); bemærker, at grov og organiseret kriminalitet og cyberkriminalitet var de mest populære emner med næsten 62 % af det samlede antal deltagere i 2023; fremhæver, at Revisionsretten i forbindelse med revisionen af betalinger i henhold til en rammekontrakt for tjenester med tilrettelæggelse af rejser og arrangementer bemærkede, at Cepol overvågede kontraktforbruget på betalingsniveau og ikke på budgetforpligtelser; er enigt med Revisionsretten i, at denne tilgang ikke er i overensstemmelse med artikel 111 i EU's finansforordning;
2.	glæder sig over, at Cepol offentliggjorde midtvejsevalueringen af EU's vurdering af strategiske uddannelsesbehov 2022-2025, som peger på nyligt opståede strategiske uddannelsesbehov og uddannelsesbehov på EU-plan for retshåndhævelsespersonale;
3.	glæder sig over, at Cepol fortsatte med at stille en cyberuddannelsesportefølje til rådighed gennem sit cyberkriminalitetsakademi; glæder sig over, at de særlige uddannelsesaktiviteter skabte forbedret viden om cyberkriminalitet og cyberkapacitet i Europa inden for bekæmpelse af seksuel udnyttelse af børn, onlinesvindel og cyberangreb, og at Cepol udviklede sin første workshop nogensinde, der udelukkende handlede om kunstig intelligens;
4.	bemærker med beklagelse, at uddannelsesaktiviteterne inden for området grundlæggende rettigheder og databeskyttelse faldt i 2023 (hvor der blev gennemført 19 aktiviteter med 2 063 deltagere) sammenlignet med 2022 (30 aktiviteter med 4 014 deltagere); understreger, at Cepols vigtigste mål er at støtte, udvikle, gennemføre og koordinere uddannelse af retshåndhævelsespersonale, samtidig med at der lægges særlig vægt på beskyttelse af menneskerettighederne og de grundlæggende frihedsrettigheder i forbindelse med retshåndhævelse; anerkender samtidig, at det samlede antal deltagere steg til 46 431; opfordrer Cepol til at øge gennemsigtigheden i planlægningen og overvågningen af gennemførelsen af disse uddannelsesbehov, navnlig i forbindelse med nye udfordringer såsom teknologiens voksende rolle inden for retshåndhævelse;
Del VII – Decharge for gennemførelsen af budgettet for Det Europæiske Overvågningscenter for Narkotika og Narkotikamisbrug for regnskabsåret 2023
1.	bemærker, at den nye forordning om Den Europæiske Unions Narkotikaagentur (EUDA)[footnoteRef:8], der ophæver og erstatter forordningen om Det Europæiske Overvågningscenter for Narkotika og Narkotikamisbrug (EMCDDA)[footnoteRef:9], trådte i kraft den 1. juli 2023, og glæder sig over det nye, bredere mandat for EUDA; minder om, at EUDA-forordningen har til formål at tackle narkotikafænomenet gennem en holistisk og evidensbaseret tilgang, og opfordrer agenturet til at sikre, at dets nye mandat gennemføres fuldt ud; bemærker forhøjelsen af EMCDDA's budget i 2023 fra 26 mio. EUR til 29 mio. EUR (+13 %) og reduktionen af dets personale fra 110 til 101 ansatte (-1 %); [8:  Europa-Parlamentets og Rådets forordning (EU) 2023/1322 af 27. juni 2023 om Den Europæiske Unions Narkotikaagentur (EUDA) og om ophævelse af forordning (EF) nr. 1920/2006 (EUT L, 2023/1322, 30.6.2023, ELI: http://data.europa.eu/eli/reg/2023/1322/oj). ]  [9:  Europa-Parlamentets og Rådets forordning (EF) nr. 1920/2006 af 12. december 2006 vedrørende Det Europæiske Overvågningscenter for Narkotika og Narkotikamisbrug (EUT L, 1920/2006, 27.12.2006, ELI: http://data.europa.eu/eli/reg/2006/1920/oj).] 

2.	glæder sig over EMCDDA's bidrag til EMPACT og til de operationelle handlingsplaner for EU-politikcyklussen for organiseret og grov international kriminalitet; påskønner EMCDDA's bidrag til den nye EU-køreplan for intensivering af bekæmpelsen af narkotikahandel og kriminelle netværk[footnoteRef:10];  [10:  https://ec.europa.eu/commission/presscorner/detail/da/ip_23_4981. ] 

3.	glæder sig over EMCDDA's kontinuerlige bestræbelser på at gennemføre EU's system for tidlig varsling i samarbejde med partnere i medlemsstaterne; bemærker, at der blev anmeldt 26 nye psykoaktive stoffer, og at det samlede antal nye psykoaktive stoffer, der overvåges i øjeblikket, er ca. 950; påskønner de tekniske rapporter, som agenturet offentliggør;
4.	anerkender, at EMCDDA producerede 30 videnskabelige og institutionelle publikationer i 2023 og også udarbejdede eller var med til at udarbejde 14 videnskabelige artikler og bogkapitler, og påskønner den videnskabelige og evidensbaserede ekspertise, som agenturet leverer;
5.	glæder sig over lanceringen af den modulopdelte europæiske narkotikarapport 2023, der sætter "det digitale først", og lanceringen af modulerne om amfetamin og cannabis i den fælles EMCDDA-Europol-rapport "EU Drug Markets: In-depth Analysis";
6.	bemærker med tilfredshed, at EMCDDA ydede regelmæssig, værdifuld støtte og oplysninger om narkotikapolitikker til nationale politiske beslutningstagere og koordinerede forberedende videnskabelige undersøgelser af narkotikarelaterede skader, behandling og skadebegrænsende praksis; understreger vigtigheden af at fortsætte dette betydningsfulde arbejde for at imødegå nye tendenser og udfordringer og opfordrer til en yderligere styrkelse af disse aktiviteter ved at fremme et tættere samarbejde med medlemsstaterne og sikre korrekt formidling af undersøgelsesresultater til et bredere publikum, herunder sundhedspersonale og den brede offentlighed;
7.	fremhæver, at EMCDDA uddannede mere end 3 300 fagfolk, der arbejdede på narkotikaområdet, herunder sundhedspersonale, retshåndhævelsespersonale og politiske beslutningstagere i og uden for Unionen, og at ca. 4 800 fagfolk deltog i de otte webinarer, som EMCDDA afholdt; glæder sig over samarbejdet med andre EU-agenturer;
Del VIII – Decharge for gennemførelsen af budgettet for Den Europæiske Unions Agentur for Retshåndhævelsessamarbejde for regnskabsåret 2023
1.	er bekymret over Revisionsrettens bemærkning om lovligheden og den formelle rigtighed af transaktioner i forbindelse med tilskud til finansiering af den nationale politistyrkes aktiviteter i en medlemsstat; bemærker, at Revisionsretten konkluderede, at en del af tilskuddet på 279 000 EUR var regelstridig; understreger, at Europol efter anmodning fra Revisionsretten fandt frem til andre tilskud, hvorigennem der var blevet refunderet moms for lignende aktiviteter i 2023, hvilket havde ført til regelstridige betalinger; noterer sig Europols svar om, at Europol ikke længere vil betragte moms som en støtteberettiget omkostning i forbindelse med sådanne tilskud og dermed vil sikre, at det overholder finansforordningen 2018/1046;
2.	bemærker med tilfredshed, at Europol i 2023 accepterede 107 856 operationelle bidrag, støttede 3 155 operationer, oprettede 27 operationelle taskforcer, leverede 21 096 primære SIENA-svar og ydede øget operationel informationskapacitet til nationale myndigheder, medlemsstater og tredjeparter;
3.	roser den vellykkede brug af PERCI (EU's platform for ulovligt indhold online), og i særdeleshed den fuldstændige gennemførelse af henstillingerne fra Den Europæiske Tilsynsførende for Databeskyttelse (EDPS); påskønner det stærke samarbejde med EDPS og den fælles arbejdsgruppe, der er etableret med Frontex, for at følge op på EDPS' henstillinger vedrørende Frontex' PeDRA-program (behandling af personoplysninger med henblik på risikoanalyse), idet begge agenturer har en stærk interesse i at beskytte de grundlæggende rettigheder og samtidig fremme sikkerheden;
4.	anmoder om, at samarbejdet mellem Europol og andre RIA-agenturer er fuldt ud gennemsigtigt, og at der sikres ansvarlighed i overensstemmelse med EU-reglerne om gennemsigtighed samt grundlæggende rettigheder og databeskyttelsesstandarder;
5.	glæder sig over gennemførelsen af Europolforordningen[footnoteRef:11] som ændret i 2022, navnlig den hurtige udnævnelse af en ansvarlig for grundlæggende rettigheder i januar 2023, som er et vigtigt skridt i retning af at styrke Europols menneskerettighedsrelaterede forpligtelser i forbindelse med dets operationer; [11:  Europa-Parlamentets og Rådets forordning (EU) 2016/794 af 11. maj 2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT L, 2016/794, 24.5.2016, ELI: http://data.europa.eu/eli/reg/2016/794/oj).] 

6.	bemærker med bekymring den øgede rekruttering af børn og unge til organiseret kriminalitet; understreger betydningen af en klar og vidtspændende strategi for forebyggelse og bekæmpelse af dette fænomen;
7.	påskønner Europols løbende og uvurderlige støtte til Ukraine, navnlig gennem dets deltagelse i det fælles efterforskningshold med fokus på efterforskning af påstandene om de alvorligste internationale forbrydelser begået i Ukraine; bemærker med tilfredshed oprettelsen af en operationel taskforce (OTF), der har til formål at yde målrettet støtte til igangværende efterforskninger af krigsforbrydelser og dermed demonstrere Europols afgørende rolle inden for international retfærdighed og ansvarliggørelse;
8.	anerkender endvidere Kommissionens bestræbelser på at opnå et stærkere og mere sikkert Europa som skitseret af kommissionsformand Ursula von der Leyen i hendes erklæring fra 2024; opfordrer Kommissionen til at fordoble Europols personale og anerkende Europols centrale rolle i at garantere sikkerhed i hele Unionen og dets kapacitet til at reagere på nye trusler; understreger endvidere, at denne udvidelse yderligere vil styrke Europols evne til at støtte medlemsstaterne i bekæmpelsen af grov og organiseret kriminalitet, både online og offline, og dermed bidrage til et tryggere og sikrere Europa for alle. 

</RepeatBlock-Dec>

